## Pravilnik o prometu proizvodima od tuljana

### NN 78/2012 (13.7.2012.), Pravilnik o prometu proizvodima od tuljana

MINISTARSTVO POLJOPRIVREDE

1849

Na temelju članka 69. stavka 3. Zakona o zaštiti životinja (»Narodne novine« broj 135/06) ministar poljoprivrede donosi

PRAVILNIK

O PROMETU PROIZVODIMA OD TULJANA

Područje primjene

Članak 1.

(1) Ovim se Pravilnikom utvrđuju pravila za stavljanje na tržište proizvoda od tuljana.

(2) Ovaj Pravilnik sadrži odredbe koje su u skladu sa sljedećim aktom Europske unije:

– Uredba (EZ) br. 1007/2009 Europskoga parlamenta i Vijeća od 16. rujna 2009. o trgovini proizvodima od tuljana (SL L 286, 31. 10. 2009.).

Pojmovi

Članak 2.

Za potrebe ovoga Pravilnika primjenjuju se sljedeći pojmovi:

1. »tuljan« – primjerci svih vrsta perajara (Phocidae, Otariidae i Odobenidae);

2. »proizvod od tuljana« – svi proizvodi, prerađeni ili neprerađeni, koji potječu ili se dobivaju od tuljana, uključujući meso, ulje, potkožno masno tkivo, organe, sirove kože s krznom i kože s krznom, štavljene ili dorađene, uključujući kože s krznom spojene u ploče, križeve ili slične oblike te proizvodi od koža s krznom;

3. »stavljanje na tržište« – uvođenje na tržište Republike Hrvatske, čime se omogućava dostupnost trećim stranama, u zamjenu za plaćanje;

4. »Inuit« – autohtoni članovi domovine Inuita, odnosno onih arktičkih i subarktičkih područja u kojima Inuiti sada ili tradicionalno imaju domorodačka prava i interese, koje Inuiti prepoznaju kao članove svojega naroda, a obuhvaćaju Inupiate, Jupike (Aljaska), Inuite, Inuvialuite (Kanada), Kalaallite (Grenland) i Jupike (Rusija);

5. »uvoz« – ulaz robe u carinsko područje Republike Hrvatske;

6. »nadležno tijelo« – Ministarstvo poljoprivrede, Uprava veterinarstva.

Uvjeti za stavljanje na tržište

Članak 3.

(1) Stavljanje na tržište proizvoda od tuljana dozvoljeno je samo kad su ti proizvodi rezultat lova koji inuitske i druge autohtone zajednice obavljaju tradicionalno i kojim pridonose svojoj egzistenciji. Za proizvode namijenjene uvozu ovi uvjeti primjenjuju se u trenutku ili točki uvoza.

(2) Iznimno od stavka 1. ovoga članka:

(a) dozvoljen je uvoz proizvoda od tuljana kada je povremene naravi i obuhvaća isključivo robu za osobnu uporabu putnika ili njihovih obitelji. Narav i količina takve robe ne smiju biti takvi da upućuju na to da se ona uvozi u komercijalne svrhe;

(b) dozvoljeno je stavljanje proizvoda od tuljana na tržište kada su proizvodi od tuljana rezultat nusproizvoda lova koji je uređen nacionalnim zakonodavstvom i koji se provodi isključivo u svrhu održivog upravljanja morskim resursima. Takvo stavljanje na tržište dopušta se samo na neprofitnoj osnovi. Narav i količina takve robe ne smiju biti takvi da upućuju na to da se ona stavlja na tržište iz komercijalnih razloga.

Primjena ovog stavka ne smije narušavati ostvarivanje cilja ovoga Pravilnika.

Slobodno kretanje

Članak 4.

Zabranjeno je ograničavanje stavljanja na tržište proizvoda od tuljana koji su u skladu s odredbama ovoga Pravilnika.

Izvješćivanje

Članak 5.

Nadležno tijelo svake četiri godine dostavlja Europskoj komisiji izvješće o mjerama koje su poduzete za provedbu ovoga Pravilnika.

Kaznene odredbe

Članak 6.

(1) Kaznene odredbe se propisuje posebnim propisom.

(2) Kaznenim odredbama se propisuju učinkovite i proporcionalne kazne koje će odvratiti od postupanja protivnog ovom Pravilniku.

(3) O donošenju kaznenih odredbi iz stavka 1. ovoga članka nadležno tijelo će obavijestiti Europsku komisiju do 1. srpnja 2013. godine, a o svakoj njihovoj naknadnoj izmjeni obavijestit će je bez odlaganja.

Stupanje na snagu

Članak 7.

(1) Ovaj Pravilnik stupa na snagu osmoga dana od dana objave u »Narodnim novinama«.

(2) Iznimno od stavka 1. ovoga članka, odredba članka 5. ovoga Pravilnika stupa na snagu danom pristupanja Republike Hrvatske u članstvo Europske unije.

Klasa: 011-02/12-01/26

Urbroj: 525-10/0255-12-5

Zagreb, 18. lipnja 2012.

Ministar

Tihomir Jakovina, v. r.

Pravilnik, NN 78/2012-1849